text: Regnefejl kan begrænse sygehusfyringer
  09 februar 2011 kl. 13.56
  En stor regnefejl betyder nu, at Odense Universitetshospital skal spare langt færre penge end først udmeldt.
  Det erfarer TV 2/FYN.
  I januar meddelte hospitalet, at mindst 400 stillinger vil blive nedlagt, fordi hospitalet skal spare 220 millioner kroner. Men nu viser det sig, at hospitalet har regnet forkert og skal spare cirka 80 millioner kroner mindre end ventet.
  - Det er ikke i orden, at man laver en regnefejl, men det kan nok ikke undgås. Det er positivt, hvis det kan redde nogle stillinger, siger Jytte Laen, der er fællestillidsrepræsentant for SOSU-assistenterne, til TV 2/FYN.
  Meddelelsen om de mange fyringer har skabt store bekymringer blandt personalet på universitetshospitalet.
  